钦定古今图书集成/明伦汇编/官常典/第001卷 > 后汉
## 钦定古今图书集成/明伦汇编/官常典/第001卷 > 后汉

后汉制，“内外文武官相接之仪。”

按《后汉书百官志注》，“蔡质《汉仪》：三署郎见光禄勋，执
板拜；见五官左右将，执板不拜。于三公诸卿，无敬谒
者，仆射见尚书令，对揖；无敬谒者见，执板拜之；左右
都候见尚书令、尚书仆射、尚书，皆执板拜；见丞郎皆
揖。”侍中陪见，旧在尚书令、仆射下、尚书上，今官出入
禁中，更在尚书下；司隶校尉见侍中，执板揖；河南尹
如之。凡三公、列卿、将大夫、五营校尉，行复道中，遇尚
书仆射、左右丞、郎、御史中丞、侍御史，皆避车，豫相回
避。卫士传不得迕台官，台官过后，乃得去。御史中丞
遇尚书丞、郎，避车，执板住揖丞、郎，坐车，举手礼之，车
过远乃去。《尚书》言：“左右丞，敢告知，如诏书律令。”郎见
左右丞，对揖无敬，称曰“左右君。”丞、郎见尚书，执板对
揖，称曰“明时”，见令、仆射，执板拜。朝贺对揖。御史中丞，
执宪。中司朝会独坐，侍御史见中丞，执板揖。少府符
著出见都官从事，持板。都官从事入少府，见符著，持
板。城门门候见校尉，执板不拜。五营司马见校尉，执
板不拜。司隶校尉职在典京师，外部诸郡，无所不纠。
封侯、外戚三公以下，无尊卑，入宫，开中道，称“使者。”每
会后到，先去诣台。廷议处九卿上，朝贺处公卿下，陪
卿上。初除，谒大将军，三公，通谒，持板揖。《公仪》朝贺无
敬，台召入宫，对见尚书，持板朝贺揖。诸州刺史初除，
比诸持板揖，不拜。